
Гугъуехьхэр къешэ
УФ-м Мэкъумэш хозяйствэмкIэ и министерствэм къыдигъэкIа унафэщIэм гъэшым елэжь IуэхущIапIэ куэд дыдэ зэхуащIыжыным ирихулIэнкIэ хъунущ.
Гъатхэпэм къыщыщIэдзауэ къару зыгъуэта а унафэм IуэхущIапIэхэм къалэн ящещI гъэшхэкIхэр тыкуэнхэм щрагъашэкIэ, абы ветеринарым и Iэ зыщIэлъ тхылъ игъусэн хуейуэ. IуэхущIапIэшхуэхэм я унафэщIхэм къызэрыхагъэщымкIэ, апхуэдэу Iуэхур къызэбгъэпэщын щхьэкIэ куэд ухуейщ. Псалъэм папщIэ, ар зэфIэзыгъэхьэну лэжьакIуэщIэ минхэр къащтэн, езы IуэхущIапIэхэри технологиещIэхэм техьэн хуей хъунущ, сату щIыпIэхэмрэ гъэшхэкIхэр къыщIэзыгъэкIхэмрэ я зэпыщIэныгъэхэми зэхъуэкIыныгъэшхуэхэр халъхьэну къигъэувынущ. А псоми мылъкушхуэ текIуэдэнущ.
А Iуэхур зэтеухуэным яужь итыхукIэ, лэжьыгъэр зэсам тету йокIуэкI икIи тыкунхэм гъэшхэкIхэр апхуэдэу зэрырагъашэм хабзэщIэр къызэпеуд.
Кронэ мин 350-рэ къигъуэтами…
Норвегием щыпсэу Торкилдсен Вемунд хуэдэу узэрыщэхуэн.
Осло пэмыжыжьэу абы къыщищэхуа фэтэрым щIэмытIысхьэ щIыкIэ ар зэригъэпэщыжыну, зэрихьэну мурад ищIащ. Псом япэрауэ, хьэкур игъэIэпхъуэну яужь ихьащ икIи и ныбжьэгъумрэ езымрэ ар къыщызэтрахым, абы кронэ мин 350-рэ (доллар мин 38-рэ мэхъу) къикIащ.
«ЯпэщIыкIэ дэ абы хуабжьу дыщыгуфIыкIащ, лотерейкIэ ахъшэшхуэ къэтхьа фIэкIа умыщIэну, — къажриIащ абы журналистхэм. — Ауэ иужькIэ сэ къызгурыIуащ ар сызэримыахъшэр, ар сызэрыхуейуэ къэзгъэсэбэпынуи сызэрыхуимытыр».
Вемунд куэдрэ мыгупсысэу ахъшэр лышхым ебэнхэм къызэрагъэпэща фондым яритащ.
